รู้จัก Foxconn บริษัทที่จับมือกับ ปตท. ผลิตรถยนต์ไฟฟ้า
เดือนที่ผ่านมา มีข่าวใหญ่ในวงการยานยนต์ไฟฟ้าในไทย เมื่อ ปตท. ได้ประกาศร่วมลงทุนกับบริษัท Hon Hai Precision Industry Co., Ltd.  หรือที่เรารู้จักกันในนาม Foxconn Technology Group ในการร่วมมือกันครั้งนี้ เป็นการช่วยกันผลักดันแพลตฟอร์มที่ชื่อว่า MIH  ที่คาดว่าจะมาเป็นอนาคตของการสร้างยานยนต์ไฟฟ้า ทั้งในไทยและทั่วโลก แล้วแพลตฟอร์ม MIH ที่ว่านี้ คืออะไร และน่าสนใจอย่างไร ? ลงทุนแมนจะเล่าให้ฟัง
23 มิ.ย. 2564

รู้จัก Foxconn บริษัทที่จับมือกับ ปตท. ผลิตรถยนต์ไฟฟ้า /โดย ลงทุนแมน
เดือนที่ผ่านมา มีข่าวใหญ่ในวงการยานยนต์ไฟฟ้าในไทย
เมื่อ ปตท. ได้ประกาศร่วมลงทุนกับบริษัท Hon Hai Precision Industry Co., Ltd. 
หรือที่เรารู้จักกันในนาม Foxconn Technology Group
ในการร่วมมือกันครั้งนี้ เป็นการช่วยกันผลักดันแพลตฟอร์มที่ชื่อว่า MIH 
ที่คาดว่าจะมาเป็นอนาคตของการสร้างยานยนต์ไฟฟ้า ทั้งในไทยและทั่วโลก
แล้วแพลตฟอร์ม MIH ที่ว่านี้ คืออะไร และน่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Foxconn มีชื่อเสียงในฐานะ ผู้นำการผลิต
และประกอบชิ้นส่วนสินค้าอิเล็กทรอนิกส์รายใหญ่ที่สุดของโลก 
ที่มีลูกค้ารายสำคัญ เช่น Apple, PlayStation, Nintendo, Huawei และ Xiaomi
เมื่อหลายคนได้ยินว่า Foxconn จะรุกตลาดยานยนต์ไฟฟ้า 
หลายคนคงเริ่มตั้งคำถาม ว่าจากบริษัทรับประกอบชิ้นส่วนอุปกรณ์อิเล็กทรอนิกส์ จะมีส่วนสำคัญในการพัฒนาอุตสาหกรรมยานยนต์ไฟฟ้าได้อย่างไร
นี่คือสิ่งหนึ่งที่นักลงทุนทั่วทุกมุมโลก ตั้งคำถามกับ Young Liu ผู้ที่เป็นซีอีโอ และประธานเจ้าหน้าที่บริหารของ Foxconn Group
ซึ่ง Young Liu ตอบคำถามนี้ด้วยการเปิดตัว 
แพลตฟอร์มสำหรับการผลิตรถยนต์ไฟฟ้า “MIH” 
ในเดือนตุลาคม ปี 2020 ที่ผ่านมา
โดยเขาแถลงวิสัยทัศน์ในวันเปิดตัว MIH ว่า 
“การดำเนินกิจการรับจ้างผลิตอุปกรณ์อิเล็กทรอนิกส์ มากว่า 40 ปีของบริษัทนั้น ถึงเวลาแล้วที่จะต้องปรับแนวทางการดำเนินธุรกิจ แม้ว่าศักยภาพในการรับจ้างผลิตจะมีการพัฒนาปรับปรุงให้ทันสมัยตลอดเวลา แต่เราเริ่มสร้างการเติบโตได้ยากขึ้นทุกที”
ในอุตสาหกรรมผลิตชิ้นส่วน จะต้องผลิตในปริมาณมาก และลดต้นทุนในการผลิตลงให้ได้มากด้วย ถึงจะสามารถทำกำไรได้ในระดับที่น่าพอใจ
ยกตัวอย่างเมื่อ 20 ปีที่แล้ว Foxconn รับจ้างผลิตโน้ตบุ๊กให้แบรนด์ Compaq และ Dell ซึ่งในช่วงแรกบริษัทก็ทำกำไรจากการรับจ้างผลิตได้ดี
แต่เมื่อตลาดของสินค้าเหล่านั้น เริ่มมีคู่แข่งเข้ามามาก 
และเกิดการแข่งขันกันในเรื่องราคา จนแบรนด์ต้องมาต่อรองกับ Foxconn เพื่อลดต้นทุนในการผลิต 
ก็ทำให้อัตรากำไรของ Foxconn ค่อย ๆ ลดลง
Foxconn จึงเริ่มมองหาอะไรใหม่ ๆ มาต่อยอดธุรกิจเดิม
และก็ได้มองเห็นว่า ผู้ครอบครองระบบปฏิบัติการ iOS อย่าง Apple 
และระบบ Android อย่าง Google มีโมเดลที่น่าสนใจ
โดยเฉพาะระบบ Android ที่เป็นระบบแบบเปิดทำให้มือถือหลากหลายยี่ห้อสามารถเข้าถึงและนำไปพัฒนาได้ง่าย
และนี่ก็คือแนวคิด ที่ Foxconn กำลังนำมาพัฒนาเป็น MIH ที่จะทำหน้าที่เป็น 
“แพลตฟอร์มที่รวบรวมผู้ผลิตชิ้นส่วนอิเล็กทรอนิกส์ และซอฟต์แวร์สำหรับยานยนต์ไฟฟ้าทั่วโลก” 
สำหรับให้ผู้พัฒนา เข้ามาใช้เป็นศูนย์กลางในการออกแบบยานยนต์ไฟฟ้าของตัวเอง
โดยที่มาของคำว่า MIH มาจากคำว่า “Made in Hon Hai” 
หมายถึงผลิตจากบริษัทหงไห่ หรืออีกชื่อเรียกของ Foxconn
ที่ปัจจุบันมีบริษัทในเครืออยู่ในตลาดหลักทรัพย์ทั้งในไต้หวัน ฮ่องกง จีน เยอรมนี และสหรัฐอเมริกา 
และมีโรงงานตั้งอยู่ใน 11 ประเทศทั่วโลก ครอบคลุมทั้งทวีปเอเชีย ยุโรป และอเมริกา
ตอนนี้ แพลตฟอร์ม MIH มีบริษัทประกาศเข้าร่วมแล้วกว่า 1,700 แห่ง 
เป็นบริษัทที่อยู่ในอุตสาหกรรมผลิตชิ้นส่วนรถยนต์ 67% และเป็นบริษัทที่อยู่ในอุตสาหกรรมผลิตเครื่องมือสื่อสารและอุตสาหกรรม Internet Software 25%
แพลตฟอร์ม MIH ยังได้สองผู้บริหารคนสำคัญ
คนแรกคือ Jack Cheng ในตำแหน่ง CEO ของแพลตฟอร์ม MIH ผู้ที่มีประสบการณ์ทำงานในอุตสาหกรรมรถยนต์ กว่า 40 ปี เคยทำงานให้กับ Ford, Fiat 
และเป็นหนึ่งในผู้ร่วมปลุกปั้น NIO บริษัทรถยนต์ไฟฟ้าชั้นนำของจีน
ผู้บริหารคนที่สอง คือ William Wai 
ที่ดูแลรับผิดชอบในส่วนการพัฒนาซอฟต์แวร์ของแพลตฟอร์ม MIH
William Wai มีประสบการณ์ในอุตสาหกรรมซอฟต์แวร์ มากว่า 20 ปี
เขาเคยร่วมงานกับสตีฟ จอบส์ ที่บริษัท NeXT, Inc. 
และเคยเป็นหนึ่งในทีมงานที่ร่วมพัฒนาระบบปฏิบัติการ iOS และ macOS
นอกจากผู้บริหารที่มีศักยภาพแล้ว 
บริษัทที่เข้าร่วมแพลตฟอร์ม MIH ก็มีหลายบริษัทที่น่าสนใจ
เช่น
- Innolux บริษัทผู้ผลิตจอแสดงผลรถยนต์ไฟฟ้ารุ่น Model X และ S ของ Tesla
- Foxconn Tech ในเครือ Foxconn Technology Group ที่ผลิตอุปกรณ์อิเล็กทรอนิกส์โดยอาศัยเทคโนโลยีการหล่อฉีดอะลูมิเนียมอัลลอย ที่ทำให้ตัวรถยนต์แข็งแกร่งแต่มีน้ำหนักเบา ซึ่งปัจจุบันได้รับคำสั่งซื้อจาก BMW ในการผลิตตัวถังรถยนต์ไฟฟ้า
อีกสิ่งที่เป็นเหมือน “หัวใจ” ของรถยนต์ไฟฟ้าก็คือ “แบตเตอรี่” 
ซึ่งในรายชื่อบริษัทพันธมิตรของแพลตฟอร์ม MIH 
มีชื่อของ “CATL” หนึ่งในผู้ผลิตแบตเตอรี่รถยนต์ไฟฟ้าให้ Tesla และครองส่วนแบ่งในตลาดกว่า 24% ของแบตเตอรี่รถยนต์ไฟฟ้าในปัจจุบัน
นอกจากบริษัทผลิตชิ้นส่วนหลักในตัวรถยนต์ไฟฟ้าที่เข้าร่วมในแพลตฟอร์มนี้แล้ว 
ก็ยังมีบริษัทในอุตสาหกรรมผลิตชิป อย่าง TSMC, MediaTek, ARM หรือบริษัทที่กำลังพัฒนาระบบขับเคลื่อนอัตโนมัติอย่าง AWS (Amazon Web Services) และ Tier IV จากญี่ปุ่นเข้าร่วมด้วย
แพลตฟอร์ม MIH ตั้งเป้าหมายแรก คือต้องการมีสัดส่วน 10% ในตลาดของผู้ผลิตรถยนต์ไฟฟ้าทั่วโลก ภายในปี 2025 และภายในสิ้นปี 2021 มีแผนจะผลิตรถบัสไฟฟ้าออกสู่ตลาด
ย้อนกลับมาที่การจับมือกันระหว่าง Foxconn Technology Group และ ปตท. 
เพื่อร่วมเป็นส่วนหนึ่งของแพลตฟอร์ม MIH ในครั้งนี้ 
ก็คงเหมือนเป็นการเปิดประตูสู่การส่งเสริมการผลิตรถยนต์ไฟฟ้าในไทยให้กว้างขึ้น
จากนี้ก็ต้องติดตามต่อไปว่า อุตสาหกรรมผลิตยานยนต์ของไทย 
จะสามารถปรับตัวเข้าสู่อุตสาหกรรมยานยนต์ไฟฟ้าได้มากน้อยแค่ไหน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-